गोदान दिल्ली , 21 अक्ट'बर : गाहाय मन्थ्रि नरेन्द्र मदिआ मंगलबारखालि बेलासि समाव हादतनि सुबुंफोरजों मोनसे मोगा - मोगि बाथ्रा सावरायनाय हाबाफारि खुङो । मख'नो गोनांदि , कभिड - 19 नि गोसारनायाव मोगामोगि जानांनाय सुबुंफोरनिसिम गाहाय मन्थ्रि मदिआ माखासे गोनां बाथ्राफोरखौ फोरमायथियो । गाहाय मन्थ्रिआ माखासे गोनां बाथ्राखौबो फोसावनानै होयो । गाहाय मन्थ्रि मदिनि सुबुंफोरजों फोनांजाबनानै सावरायनाय समाव फैगौ सानफोरावबो सुबुंफोरखौ सांग्रां जानानै नेमखान्थिफोरखौ फालिनो खावलायो । गाहाय मन्थ्रि मदिआ बुङोदि , बेखौ गोसोयाव लानाया गाहामदि , हादतआव जेब्लासिम मुलि सौफैया अब्लासिम उदां थानो हानाय नङा । हादतनि सुबुंफोरा मोनसे गोब्राब थासारिजों सिगां फारसे आवगायगासिनो दङ । नाथाय खायसे गोहोया जोंनि आवगायनायखौ होबथानो हागौ , जोंनि गोजोन - खुसिखौ हेंथा होनो हागौ । जिउनि बिबानखौ सामलायनाय आरो सांग्रांथि लाखिनाय बे मोन्नैजों लोगोसे सोलियोब्ला जिउयाव गोजोन खुसिया सोलिबाय थागोन । बेनिखायनो मोन्नै बाहाय आदोब सम - सम साबोनजों आखाय सुनाय आरो मास्कखौ गोनांथारै बाहायनायाव नोजोर लाखिनांगौ । गाहाय मन्थ्रि मदिआ बुङोदि , गोलाव बोसोरनि उनाव जों बेबायदि थासारिखौ नुनो मोन्दोंदि , जेराव सुबुंथिखौ रैखा खालामनो थाखाय दावहा बायदि जुजिनायजों खामानि मावगासिनो दं । गोबां हादतफोरा बेनि थाखाय खामानि मावगासिनो दं । बेबायदिनो जोंनि भारत हादतनि गोनोखोगिरिफोराबो भेक्सिनखौ दिहुन्नायाव नांथाबनानै नाजानायनि गेजेरजों जुजिगासिनो । भारतआव दासिम कभिडनि माखासे भेक्सिन दिहुन्नाय खामानिया सोलिगासिनो दं । बेनि गेजेराव माखासेया आवगायनो हानानै जोबथा खोलोबाव सहैदों । कभिडनि भेक्सिनआ जेब्लानो फैगोन , अब्लानो साफ्रोमबो भारतयारिफोरनिसिम सहैहोनायनि थाखाय सरकारा थियारि जादों । साफा - साफा नोगोरारिफोरनिसिम भेक्सिन सहैहोनाय आरो बेनि थाखाय गोख्रै खामानि मावनाया सोलिगासिनो दं होन्नानै गाहाय मन्थ्रिआ गावनि बिबुंथियाव फोरमायदों । गावनि बेसेन गोसा बिबुंथियाव गाहाय मन्थ्रिआ बुङोदि , जुदि नोंथाङा मास्क गानालासै बाइजोयाव ओंखारदोंब्ला गाव - गावखौनो , नोंनि नख'रनि उन्दैफोर , बैसोजानाय सुबुंफोरखौ खैफोदाव खोख्लैनो हागौ । बेनिखायनो गोसोयाव लाखिनाया गाहामदि , दिनै आमेरिकायावनो जा , इउरपयावनो जा , मुलुगनि जेरावबो कभिडनि गोसारनाया एसे खमायगासिनो दं । नाथाय हरखाब कभिडआ सुबुंनि देहायाव बारायनो हमदों । जेब्लासिम जाफुंसारनायखौ मोन्नो हाया , नेमखान्थिखौ मानियालासै बाइजोयाव ओंखारनाङा होन्नानै फोसावो । गाहाय मन्थ्रिआ बुङोदि , जेब्लासिम बे महामारिनि भेक्सिनआ फैया अब्लासिन कभिडनि हेंथायै दावहा बायदि जुजिनाया सोलिबाय थागोन । बे थासारियाव जोंनि गोहोगोरा फाहामगिरि , नार्स , देहा मावफारिफोरा एसेबां गिदिर भारत हादतयाव सुबुंफोरखौ हर - सान फाहामथाय होनायनि सिबिथाया सोलिगासिनो दं होन्नानै रायखांना गाहाय मन्थ्रिआ बुङोदि , बे थासारियाव जों साफ्रोमबो गावखौनो सांग्रांथियै आरो गुबुनखौ रैखाथि होनाया गोनांथार । गाहाय मन्थ्रिआ बे बाथ्राखौबो रायखांना बुङोदि , जों साफ्रोमबो बावगारनानै थानाङादि , लकडाउनआ मोजाङै बारलांबाय । नाथाय भाइरासआ दासिम जोबस्रांलाङाखै । थांनाय 7.8 दानफोराव साफ्रोमबो भारतयारिफोरनि नाजानाय आरो खस्थ सहायनांनायनि गेजेरजों भारतआ गोख्रों थासारियावनो दङ । हादतयाव कभिडनि हेंथायै जुजिनानै फाहामथाय लानायाव सुबुंफोरनि मोजां हालोदाव फैनाया एबा रिकभारि रेटआ मोजाङाव दं । मुलुगनि गुबुन गुबुन हादतफोरजों रुजुनायाव भारतआ गावनि हादतनि सुबुंफोरखौ एबा नोगोरारिफोरखौ जिउ रैखाथि खालामनायाव जाफुंसारदों । कभिड - 19 नि हेंथायै दावहा बायदि जुजिनायाव टेस्ट खालामनायनि गोबां अन्जिमा बारायनाया जोंनि मोनसे गोख्रोंथिखौ दिन्थिनो हादों होन्नानै बुङो । गावनि बेसेन गोसा बिबुंथियाव गाहाय मन्थ्रिआ बुंबावोदि , कभिडनि हेंथायै जुजिनायाव जनता कार्फिउनिफ्राय लानानै दिनैसिम जों भारतयारिफोरा गोबां गोलाव समखौ बारहोहरबाय । समजों लोगोसे रांखान्थि बिथिङावबो गोख्रै बारायदों । जोंनि गेजेराव साफ्रोमबो बिबान लानानै सोलिलाङोब्ला फिन जिउनि सोलिनाय बिथिङाव गोख्रों खालामनो हाफिनगोन आरो हादतनि रांखान्थि हालोदआबो सिगांनि बायदि गोख्रों जागोन होन्नानै मिजिंथिखौ भारतारिफोरनिसिम फोरमायथि हरो । मख'नो गोनांदि , थांनाय 19 मार्चखालि करनानि साग्लोबसारनायखौ नोजोर होनानै गाहाय मन्थ्रि मदिआ गिबि हादतआरिफोरजों बिबुंथि लाखिनानै जनता कार्फिउखौ फालिनो फोसावनायनि उनाव हादतआ सानसेनि थाखाय लकडाउन फोसावनाय जादोंमोन । 24 मार्चखालि गाहाय मन्थ्रिआ करना भाइरासनि जाहोनाव हादतआव गिबि लकडाउनखौ फोसावदोंमोन । जेराव गिबियै 21 साननि थाखाय लकडाउनखौ फोसावो । बेनि उनाव 3 एप्रिलखालि करनानि गिथावनायै गोसारनाय थासारिनि गेजेराव गाहाय मन्थ्रिआ गावनि 3 थि हादतआरिफोरजों बिबुंथि लाखिनानै करनानि दावहारुफोरखौ मान होनो फोसावो । बेनि उनावनो हरनि 9 रिंगायाव 9 मिनिट समसिम न'नि लाइट बन्द' खालामनानै बाथि सावनो फोसावो । 14 एप्रिलखालि 4 थि हादतयारिफोरजों बाथ्रा बुंथिनायाव गाहाय मन्थ्रि मदिआ लकडाउन 2 खौ फोसावो । जेराव 3 मेसिम बे लकडाउनआ सोलिदोंमोन । 12 मे अक्टखालि कभिडनि गिथावनायै गोसारनाय थासारिनि गेजेराव हादतयाव रांखान्थि गोग्लैसोनायखौ नोजोर होनानै मिरु सरकारा 20 लाख कौटि रांनि आत्म निर्भर भारत रांखान्थि पेकेजखौ फोसावनाय जायो । बेनि उनाव 30 जुनखालि गाहाय मन्थ्रि नरेन्द्र मदिआ जोबथा जुन दानआव हादतनि सुबुंफोरजों मोगा - मोगि बाथ्रा बिबुंथिखौ लाखिनानै हादतनि साफ्रोमबो नोगोरारिफोरखौ कभिडनि हेंथायै साग्रां जानो फोसावो आरो जुन दाननि उनावनो हादतनि गेजेराव लकडाउननि खोन्दो - खोन्दो फोसावनाय हाबाफारिया जागायजेन्नायजों गासै सुबुंफोरखौ फोसावनाय लकडाउननि नेमखान्थिखौ मानिनानै सोलिनो एबा फालिनो थाखाय गाहाय मन्थ्रि फोसावदों । 
जेब्लासिम भेक्सिन फैया , अब्लासिम कभिडनि हेंथायै दावहाया सोलिबाय थागोनः मदि